31974R2681
L 288/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 2681/74 НА СЪВЕТА
от 21 октомври 1974 година
относно финансирането от Общността на разходите, извършени във връзка с доставката на земеделски продукти като помощ под формата на храни
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално членове 43 и 209 от него,
като взе предвид предложението на Комисията,
като взе предвид становището на Асамблеята (1),
като има предвид, че Общността отпуска помощи под формата на храни за развиващите се страни или страни, пострадали от природни бедствия и че тя гарантира тяхното финансиране;
като има предвид, че по силата на настоящите правила тези разходи се финансират по различен начин в зависимост от продуктите и съобразно условията или изцяло в съответствие с дял 9, глава „Разходи за помощи под формата на храни“ от общия бюджет на Европейските общности или от секция „Гарантиране“ на Европейския фонд за ориентиране и гарантиране на земеделието, или частично от всеки един от двата източника;
като има предвид, че това положение не позволява, от една страна, получаването на ясна представа за разходите на общата политика на пазарите в съответните сектори и, от друга страна, тази на политиката за помощите под формата на храни; като има предвид освен това, че тя усложнява управлението на кредитите, тъй като разходите се покриват един път от секция „Гарантиране“ на ФЕОГА и втори път от дял 9, глава „Разходи за помощи под формата на храни“ на общия бюджет или частично от всеки източник;
като има предвид, че във всички сектори е целесъобразно да се хармонизират условията за финансиране от Общността на разходите, извършени във връзка с доставката на земеделски продукти като помощ под формата на храни и следователно да се изменят настоящите правила;
като има предвид, че е удачно да се предвиди финансиране от Общността на стойността на стоките и разходите, извършени на различните етапи на изпълнение, за които Общността отговаря по силата на разпоредбите, уреждащи въпросните доставки, с изключение на евентуалните административни разходи, извършени от държавите-членки;
като има предвид, че е целесъобразно да се прехвърлят за сметка на секция „Гарантиране“ на ФЕОГА разходите, отговарящи на възстановяванията, и за сметка на въпросния дял 9 другите разходи освен тези, поети от ФЕОГА;
като има предвид, че за да се улесни изпълнението на общностните действия за помощи под формата на храни, е целесъобразно да се предвиди, за разходите, покривани от дял 9 на бюджета, система за авансови плащания, подобна на тази, приложена за ФЕОГА;
като има предвид, че следва да се предвиди, ако това се окаже необходимо, установяването на ред и условия за прилагане,
ПРИЕ НАСТОЯЩИЯ РЕГЛАМЕНТ:
Член 1
Финансирането от Общността се предоставя за всички разходи, с изключение на административните разходи, извършени във връзка с доставката на селскостопански продукти като помощ под формата на храни съгласно регламенти на Съвета, или в изпълнение на задълженията, произтичащи от конвенции или споразумения, сключени от Съвета, който възлага на Общността по силата на разпоредбите, уреждащи въпросните доставки.
Тази система се прилага за разходите, упоменати в предходния параграф, извършени от държавите-членки след 1 януари 1975 г.
Член 2
1. От Европейския фонд за ориентиране и гарантиране на земеделието, секция „Гарантиране“ се покриват разходите, отговарящи на възстановяванията при износ, определени в съответната област, в съответствие с правилата на Общността.
2. От дял 9, глава „Разходи за помощи под формата на храни“ се покриват разходите, посочени в член 1, от които се приспадат възстановяванията, посочени в параграф 1.
Член 3
1. Държавите-членки определят службите и органите, които оправомощават да извършват плащанията, свързани с разходите, упоменати в настоящия регламент. Те предоставят на Комисията във възможно най-кратки срокове, в случай че такова уведомяване още не е направено, сведенията, отнасящи се преди всичко до статута на службите и органите, до административните и счетоводни условия на тяхното действие, както и ежегодно всякакви доклади или части от доклади относно тези разходи, изготвени от тях самите или от компетентните служби за контрол.
2. За тези разходи, след консултации с комитета, упоменат в член 11 от Регламент (ЕИО) № 729/70 (2), Комисията:
-
отпуска аванси на заинтересованите държави-членки периодично и по тяхно искане,
-
приключва сметките на държавите-членки на основата на оправдателните документи, предадени ѝ от тях.
Член 4
Членове 8 и 9 от Регламент (ЕИО) № 729/70 се прилагат за разходите, упоменати в настоящия регламент.
Член 5
Редът и условията за прилагане на настоящия регламент се определят при необходимост в съответствие с процедурата, предвидена в член 13 от Регламент (ЕИО) № 729/70.
Член 6
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 21 октомври 1974 година.